পারো থেকে রামথাঙ্গা ট্যাক্সিতে আধ ঘণ্টার রাস্তা। এই রামথাঙ্গা থেকেই তাকসাং-এর জন্য হাঁটা রাস্তার শুরু। এখানেই আছে প্রখ্যাত গোম্ফা। প্রত্যেক ভুটানবাসীর বাসনা থাকে জীবনে অন্তত একবার তাকসাং গোম্ফা দর্শন করা। রামথাঙ্গা থেকে দূরত্ব সাড়ে চার কিলোমিটার। সমুদ্রপৃষ্ঠ থেকে ১০ হাজার ফুট উঁচুতে পাহাড়ের খাঁজে পাখির বাসার মতো ঝুলে আছে এই বৌদ্ধ মন্দির বা গোম্ফা। পুরো রাস্তাটাই চড়াই। বুকের খাঁচার দম কম থাকলে এই পথে সামান্য হাঁটলেই হাঁফ ধরে যাবে। তাই বিশ্রাম নিয়ে নিয়ে ধীরে সুস্থে এগোনোই ভালো। এই পথেই এপ্রিল-মে মাসে ধারে-ধারে ফুটে থাকে রডোডেনড্রন। ধুপি গাছ থেকে ভেসে আসে ধুনোর মতো গন্ধ। আর দেখা যায় আপেল গাছের সাদা ফুল। নাম না জানা অসংখ্য পাখির ডাক ক্লান্তি দূর করবে।